CELEX: 32019D1887
Language: lv
Date: 2019-11-07 00:00:00
Title: Komisijas Īstenošanas lēmums (ES) 2019/1887 (2019. gada 7. novembris), ar ko attiecībā uz apstiprināto uzņēmumu sarakstā iekļautās informācijas pieejamību un savlaicīgumu groza Īstenošanas lēmumu 2014/709/ES (izziņots ar dokumenta numuru C(2019) 7899) (Dokuments attiecas uz EEZ)

11.11.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 290/29
               
            
         KOMISIJAS ĪSTENOŠANAS LĒMUMS (ES) 2019/1887
         (2019. gada 7. novembris),
         ar ko attiecībā uz apstiprināto uzņēmumu sarakstā iekļautās informācijas pieejamību un savlaicīgumu groza Īstenošanas lēmumu 2014/709/ES
         (izziņots ar dokumenta numuru C(2019) 7899)
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 1989. gada 11. decembra Direktīvu 89/662/EEK par veterinārajām pārbaudēm Kopienas iekšējā tirdzniecībā, lai izveidotu iekšējo tirgu (1), un jo īpaši tās 9. panta 4. punktu,
         ņemot vērā Padomes 1990. gada 26. jūnija Direktīvu 90/425/EEK par veterinārajām pārbaudēm, kas piemērojamas Savienībā iekšējā tirdzniecībā ar noteiktiem dzīviem dzīvniekiem un produktiem, lai izveidotu iekšējo tirgu (2), un jo īpaši tās 10. panta 4. punktu,
         ņemot vērā Padomes 2002. gada 16. decembra Direktīvu 2002/99/EK, ar ko paredz dzīvnieku veselības noteikumus, kuri reglamentē tādu dzīvnieku izcelsmes produktu ražošanu, pārstrādi, izplatīšanu un ievešanu, kas paredzēti lietošanai pārtikā (3), un jo īpaši tās 4. panta 3. punktu,
         tā kā:
         
                     (1)
                  
                  
                     Komisijas Īstenošanas lēmums 2014/709/ES (4) nosaka dzīvnieku veselības kontroles pasākumus saistībā ar Āfrikas cūku mēri dalībvalstīs vai to apgabalos, kas uzskaitīti minētā lēmuma pielikumā (attiecīgās dalībvalstis). Minētais īstenošanas lēmums nosaka aizliegumus no tā pielikumā norādītajiem apgabaliem nosūtīt mājas cūku un to izcelsmes produktu sūtījumus, kā arī savvaļas cūku un savvaļas cūku izcelsmes produktu sūtījumus. Minētais lēmums paredz arī citus noteikumus, kuru mērķis ir nepieļaut Āfrikas cūku mēra izplatīšanos, tostarp informācijas prasības dalībvalstīm. Īstenošanas lēmumā 2014/709/ES noteiktie dzīvnieku veselības kontroles pasākumi ir piemērojami līdztekus pasākumiem, kas noteikti Padomes Direktīvā 2002/60/EK (5), un to mērķis ir galvenokārt Savienības līmenī ierobežot Āfrikas cūku mēra izplatīšanos.
                  
               
                     (2)
                  
                  
                     Īstenošanas lēmums 2014/709/ES arī paredz atkāpes no aizlieguma nosūtīt uz citām dalībvalstīm un trešām valstīm svaigu cūkgaļu un noteiktus cūkgaļas izstrādājumus, kā arī cūkgaļas produktus, kas sastāv no cūkgaļas vai to satur, no apgabaliem, kas uzskaitīti minētā īstenošanas lēmuma pielikuma II, III vai IV daļā.
                  
               
                     (3)
                  
                  
                     Dažas atkāpes ir iespējams piešķirt vien šādos gadījumos: cūkas, no kurām attiecīgie produkti ir atvasināti, atbilst Īstenošanas lēmuma 2014/709/ES 11. panta prasībām; kautuves, gaļas sadalīšanas uzņēmumi un gaļas pārstrādes uzņēmumi atbilst minētā lēmuma 12. pantā noteiktajiem apstiprināšanas nosacījumiem; attiecīgie produkti ir ražoti un pārstrādāti saskaņā ar īpašu procedūru un sertifikāciju, kā to pieprasa minētā lēmuma 13. pants.
                  
               
                     (4)
                  
                  
                     Īstenošanas lēmuma 2014/709/ES 14. pants patlaban pieprasa, lai dalībvalstis reizi sešos mēnešos, sākot no Īstenošanas lēmuma 2014/709/ES pieņemšanas dienas, Komisijai un pārējām dalībvalstīm paziņotu atjauninātu apstiprināto uzņēmumu sarakstu, uz kuru ir atsauce 12. pantā, un jebkādu būtisku informāciju par minētā tiesību akta 11., 12. un 13. panta piemērošanu. Lai citām dalībvalstīm un trešām valstīm nodrošinātu iespējami lielāku pārredzamību un racionalizētu informācijas apmaiņu, dalībvalstīm vajadzētu noteikt par pienākumu regulāri atjaunināt apstiprināto uzņēmumu sarakstu, uz kuru ir atsauce Īstenošanas lēmuma 2014/709/ES 12. pantā, un jebkādu būtisku informāciju, uz ko ir atsauce minētā lēmuma 11., 12. un 13. pantā. Turklāt dalībvalstīm šī informācija savlaicīgi, publiski un viegli pieejamā veidā būtu jādara pieejama pārējām dalībvalstīm un trešām valstīm. Tāpēc attiecīgi būtu jāgroza minētā īstenošanas lēmuma 14. pants.
                  
               
                     (5)
                  
                  
                     Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Īstenošanas lēmuma 2014/709/ES 14. pantu aizstāj ar šādu:
            
               
                  “14. pants
                  
                  Informācija par 11., 12. un 13. pantu
                  Dalībvalstis izveido un regulāri atjaunina saskaņā ar 12. pantu apstiprinātu uzņēmumu sarakstu (apstiprināto uzņēmumu saraksts) un dara to pieejamu Komisijai, pārējām dalībvalstīm un sabiedrībai.
                  Dalībvalstis nekavējoties informē Komisiju un pārējās dalībvalstis:
                  
                              a)
                           
                           
                              par jebkādām izmaiņām savas valsts apstiprināto uzņēmumu sarakstā;
                              un
                           
                        
                              b)
                           
                           
                              par jebkādu būtisku informāciju saistībā ar 11., 12. un 13. panta piemērošanu.”
                           
                        
            
         
         
            2. pants
            Šis lēmums ir adresēts dalībvalstīm.
         
         
            Briselē, 2019. gada 7. novembrī
            
               
                  Komisijas vārdā –
               
               Vytenis ANDRIUKAITIS
               
                  Komisijas loceklis
               
            
         
         
            (1)  OV L 395, 30.12.1989., 13. lpp.
         
         
            (2)  OV L 224, 18.8.1990., 29. lpp.
         
         
            (3)  OV L 18, 23.1.2003., 11. lpp.
         
         
            (4)  Komisijas 2014. gada 9. oktobra Īstenošanas lēmums 2014/709/ES par dzīvnieku veselības kontroles pasākumiem saistībā ar Āfrikas cūku mēri dažās dalībvalstīs un ar ko atceļ Īstenošanas lēmumu 2014/178/ES (OV L 295, 11.10.2014., 63. lpp.).
         
            (5)  Padomes 2002. gada 27. jūnija Direktīva 2002/60/EK, ar ko paredz īpašus noteikumus cīņai pret Āfrikas cūku mēri un groza Direktīvu 92/119/EEK attiecībā uz Tešenas slimību un Āfrikas cūku mēri (OV L 192, 20.7.2002., 27. lpp.).